SKRIFTLIG FORESPØRGSEL E-1091/01

af Paul Rübig (PPE-DE) til Kommissionen

(6. april 2001)

Om: Ulykker som følge af defekte dæk/for lavt dæktryk

På baggrund af en lang række alvorlige ulykker i USA, hvor ulykkesårsagen har været for lavt dæktryk og deraf følgende fatale dækskader, har den amerikanske Kongres besluttet at træffe lovgivningsforanstaltninger allerede inden efteråret 2001. I henhold til en undersøgelse foretaget af ETRTO (European Tyre and Rim Technical Organisation) er 70 % af dækkene på biler i Europa i en dårlig forfatning på grund af for lavt dæktryk.

1. Hvilke foranstaltninger agter Kommissionen at træffe for ved hjælp af teknisk standardisering at forhindre de ca. 1 000 dødsulykker, der hvert år finder sted på vejene i Europa som følge af tekniske fejl (ulykker på grund af defekte dæk/for lavt dæktryk)?

2. Agter Kommissionen at optage forhandlinger med den amerikanske regering på FN/ECE-konferencen i Genève med henblik på at opnå en global løsning på problemet?

Svar afgivet på Kommissionens vegne af Erkki Liikanen

(18. juni 2001)

Kommissionen er godt klar over, at dæk med et utilstrækkeligt dæktryk er en af de største årsager til alvorlige ulykker. Den er enig med det ærede medlem i, at der skal gøres en indsats på fællesskabsniveau for at reducere de direkte og indirekte risici som følge af dæk med et utilstrækkeligt dæktryk.

Kommissionen er løbende i kontakt med fabrikanterne, der har verdensomspændende produktionsenheder og markeder, og de amerikanske og japanske myndigheder, og den er derfor overbevist om, at løsningerne skal findes gennem en overordnet indsats. Den har i øvrigt behandlet disse spørgsmål både inden for rammerne af ekspertgruppen vedrørende kørsel og bremser (Groupe des Rapporteurs sur le Roulement et le Freinage) og Den Internationale Standardiseringsorganisation (ISO) og på mere officielt plan i det internationale forum for harmonisering af konstruktionen af køretøjer (Forum mondial sur l'Harmonisation de la Construction des Véhicules) under FN. Resultaterne af eksperternes arbejde forventes at foreligge i efteråret 2001.

Der kan spores en vis enighed mellem fabrikanterne og regeringerne for i fællesskab at udvikle de mest hensigtsmæssige løsninger. Løsningerne forventes at blive af forskellig art og vil have til formål at nedbringe antallet af ulykker. En af mulighederne er f.eks. at harmonisere lovgivningerne i de forskellige områder af verden og fastsætte en række tekniske krav til fremstillingen af dæk, bl.a. med holdbarhedsprøvninger. En anden mulighed er at gøre det obligatorisk at montere dæk og fælg med en trykmåler, der øjeblikkeligt advarer om utilstrækkeligt dæktryk eller for stor ubalance mellem dækkene på samme aksel.

Selv om der i dag endnu ikke foreligger pålidelige statistiske oplysninger om omfanget af ulykker, der skyldes dækkene, er der dog ingen tvivl om, at et betydeligt antal dødsfald og alvorlige kvæstelser skyldes mangelfulde dæk. Kommissionen bekræfter derfor, at den agter at fortsætte sit arbejde på fællesskabsniveau og på internationalt niveau på dette område. Hvis det ikke på kort sigt lykkes at opnå en international harmonisering, overvejer Kommissionen uafhængigt heraf at foreslå et initiativ til fællesskabslovgivning. Kommissionen vil under alle omstændigheder tage stilling til dette problem inden for rammerne af det tredje handlingsprogram vedrørende færdselssikkerhed, som den vedtager i løbet af 2001.